
Flow és flow-közeli élmények az általános iskola alsó tagozatában

A flow jelensége a szürke hétköznapokat izgalommal fűszerezi meg, és képes értékes időtöltéssé változtatni őket. S mivel ez az iskolai életnek is szerves részét képezi, felkeltette az érdeklődésemet, hogy hogyan tudnám az áramlatélményt és annak gyakoriságát megismerni az alsó tagozaton. A jelenség feltárásával ugyanis hatalmas lehetőségek lehetnek a kezünkben az iskolai légkör pozitív befolyásolására.
Kutatásom megkezdésekor a következő kérdések merültek fel bennem: Miért nem kutatták eddig ebben a korosztályban a flow-élményeket? Milyen módszerekkel közelítsem meg a gyerekeket annak érdekében, hogy hiteles és valós képet kapjak korosztályuk örömöt adó tevékenységeiről? Eltér-e a kisiskolás korú gyerekek flow-élménye bármiben más korosztályokétól, és ha igen, miben?
Legfontosabb és elsődleges célom tehát az lett, hogy megismerjem a kisiskolás korú gyermekek flow-élményeinek sajátosságait. Ehhez a mintaválasztáskor két csoportra koncentráltam: a jelen generáció 9-12 éves gyermekeire, és 18-22 éves felnőtt hallgatókra. Mindkét részminta esetén a gyermekkori flow-élmények jelentették a kutatás fókuszpontját. A felnőtt csoport mintegy kontrollcsoportként is működött, hiszen ők már képesek megérteni a fogalom jelentését, s ennek megfelelően vizsgáltam őket, míg a gyerekek kikérdezése során főként induktív módszereket preferáltam.
Vizsgálataim során kombinált kutatási stratégiát alkalmaztam; kvalitatív és kvantitatív módszereket is használtam. Kvalitatív módszereim alkalmával 12 alsó tagozatos gyermeket kérdeztem meg rajzos, illetve csoportos interjú formájában és 69 pedagógushallgató vált elemzésem tárgyává reflektív-, illetve narratív interjúk megírása után. A „bemelegítő beszélgetéssel” egybekötött kérdőíves módszerem segítségével 64 gyermek válaszait elemeztem. A kombinált stratégia sikeresnek bizonyult, hiszen a módszerek eredményei egymással harmonizáltak, és kiegészítették egymást. Az általam használt módszerek a következő főbb eredményeket hozták: Az alsó tagozatos gyermekek nagy részének a matematika, a készségfejlesztő tárgyak és a társas tevékenységek nyújtanak elsősorban áramlatérzést, s ide tartozik a drámaóra is. A pedagógus fontossága is bebizonyosodott; kiderült, hogy a gyerekek azon tanítók óráit élvezik jobban, akiknek pozitív tulajdonságai megegyeznek az övéikkel. Mindezek és még számos szemléletes eredmény is jól mutatja, hogy a kisiskolás kor bizonyos sajátosságaiban a flow-élményeket tekintve is nagyban eltér a többi korosztálytól.



